— На сёлетні фестываль запрошаны афіцыйныя дэлегацыі гарадоў-пабрацімаў Пастаў. Гэта чатыры літоўскія гарады — Рокішкіс, Швянчоніс, Купішкіс і Шырвінтас, два польскія — Семятычы і Вейхерова, латвійскі Рэзэкне і эстонскі Йыхве. Таксама павінны прыбыць дэлегацыі з расійскіх гарадоў Курск і Пушкіна і ўкраінскага Харкава. Частка з іх прыедзе разам з музычнымі калектывамі. Ужо пацвердзіў свой удзел у нашым фестывалі дзяржаўны ансамбль песні і танца “Аджарыя” з Грузіі, які летась быў удзельнікам “Славянскага базару ў Віцебску”. Пасля працяглай паўзы збіраюцца прыехаць калектывы з Малдовы і Венесуэлы, пад пытаннем Узбекістан. Акрамя пералічаных вышэй краін, мы адправілі запрашэнні ў Францыю, Турцыю, Славакію, Казахстан і Азербай­джан. Магчыма, і адтуль яшчэ будуць пасланцы. Што датычыць беларускіх калектываў, яны з’едуцца да нас з усіх абласцей, прычым дастаткова высокага прафесійнага ўзроўню.